ΓΡΑΠΤΗ ΕΡΩΤΗΣΗ E-0161/98 υποβολή: Mary Banotti (PPE) προς την Επιτροπή (2 Φεβρουαρίου 1998)

Θέμα: Το ευρωπαοκό νοσοκομείο της Γάζας

Μπορεί η Επιτροπή να με πληροφορήσει ποιο είναι το συνολικό κόστος της επένδυσης που πραγματοποίησε η ΕΕ στο ευρωπαϊκό νοσοκομείο της Γάζας;

Μπορεί η Επιτροπή να αναφέρει πότε θα μεταβεί επί τόπου η διεθνής ομάδα διαχείρισης;

Πότε θα είναι το νοσοκομείο απόλυτα λειτουργικό και ποια είναι η πολιτική της Επιτροπής για την αντιμετώπιση των συχνών δαπανών για τα έργα ευρείας κλίμακας στις αναπτυσσόμενες χώρες;

Απάντηση του κ. Marνn εξ ονόματος της Επιτροπής (16 Μαρτίου 1998)

Το 1990, αποφασίσθηκε η κατασκευή νοσοκομείου από την UNRWA (Υπηρεσία Βοηθείας και 'Εργων των Ηνωμένων Εθνών για τους Πρόσφυγες της Παλαιστίνης στην Εγγύς Ανατολή) με τη χρηματοδοτική συνδρομή της Κοινότητας. Στόχος του έργου ήταν ο εξοπλισμός της Λωρίδας της Γάζας (η οποία βρισκόταν τότε υπό ισραηλινή κατοχή) με σύγχρονο, γενικό νοσοκομείο προκειμένου να συμπληρωθούν οι υπάρχουσες εγκαταστάσεις που ήταν σε γενικές γραμμές ανεπαρκείς, ενόψει των αναγκών του ταχέως αυξανόμενου πληθυσμού.

Το 1990, η Κοινότητα δέσμευσε αρχικό κονδύλιο ύψους 1 εκατ. ECU για την έναρξη κατασκευής του νοσοκομείου υπ'ευθύνη της UNRWA. Το επόμενο έτος, δεσμεύθηκε πρόσθετο ποσό ύψους 12 εκατ. ECU, βάσει τρέχουσας εκτίμησης του κόστους, για την ολοκλήρωση των κατασκευαστικών εργασιών.

Εξαιτίας της πολιτικής κατάστασης και, ειδικότερα, της Intifada (ένοπλης σύρραξης) και της πολιτικής αποκλεισμού που επέβαλε το Ισραήλ, η υλοποίηση του έργου καθυστέρησε σημαντικά. Επιπροσθέτως, κρίθηκαν αναγκαίες ορισμένες βελτιώσεις του αρχικού σχεδιασμού του νοσοκομείου λόγω των μεταβαλλόμενων αναγκών υγείας που συνδέονται στενά με προβλήματα πρόσβασης προς και από το Ισραήλ. Εξαιτίας όλων αυτών των παραγόντων, προκλήθηκαν υπερβάσεις ως προς τον χρόνο και τις δαπάνες. Συνεπώς, η UNRWA ζήτησε την περαιτέρω χρηματοδοτική συνδρομή των χορηγών βοήθειας στην κατασκευή του νοσοκομείου. Το 1995, δεσμεύθηκε ποσό ίσο με 7,5 εκατ. ECU για την αποπεράτωση του νοσοκομείου.

Σε συνέχεια της αίτησης της UNRWA, το 1996, για χορήγηση πρόσθετου ποσού ύψους 20 εκατ. ECU, η Επιτροπή διεξήγαγε έρευνα η οποία κατέληξε στο συμπέρασμα ότι παρά το γεγονός ότι η κατασκευή είχε κατά 98% ολοκληρωθεί, απαιτούντο ακόμη σημαντικές φυσικές εργασίες αναμόρφωσης καθώς και περισσότερος εξοπλισμός και προμήθειες προκειμένου να καταστεί το νοσοκομείο έτοιμο για την εισαγωγή ασθενών. Ως εκ τούτου, το 1996, η Κοινότητα δέσμευσε 4 εκατ. ECU για φυσικές εργασίες αναμόρφωσης. Το 1997, δεσμεύθηκε πρόσθετο ποσό 5,2 εκατ. ECU για την παροχή εξοπλισμού και προμηθειών. Η υλοποίηση και των δύο έργων θα αρχίσει μόλις εγκατασταθεί η διεθνής ομάδα διαχείρισης.

Οι όροι του διακανονισμού που υπεγράφη στις 12 Οκτωβρίου 1997, από την Παλαιστινιακή Αρχή, την UNRWA και την Επιτροπή προβλέπουν τη σύσταση διεθνούς ομάδας διαχείρισης. Η Επιτροπή θα συνάψει σύμβαση με τη διεθνή ομάδα διαχείρισης για την οποία θα προκηρυχθεί σύντομα, διαγωνισμός. Είναι δύσκολο να προσδιορισθεί η ακριβής ημερομηνία για την εγκατάσταση της ομάδας, αλλά ενδέχεται να πραγματοποιηθεί, κατά τη διάρκεια της άνοιξης του 1998.

Οι εργασίες κατασκευής του νοσοκομείου αναμένεται να ολοκληρωθούν στα μέσα του 1999 (ημερομηνία που θα εξαρτηθεί από την εγκατάσταση της διεθνούς ομάδας διαχείρισης). Σύμφωνα με τους όρους του διακανονισμού, από την ημερομηνία παράδοσης του ολοκληρωμένου έργου σε λειτουργία, το νοσοκομείο θα συνιστά ίδρυμα υπό την εποπτεία του υπουργού Υγείας της Παλαιστινιακής Αρχής και αναπόσπαστο μέρος του Παλαιστινιακού συστήματος υγείας. Η αρμοδιότητα για θέματα ιδιοκτησίας και πολιτικής θα εξακολουθήσει να ανήκει στο υπουργείο Υγείας, το οποίο θα αναλάβει την ευθύνη όλων των περιουσιακών στοιχείων, των πολιτικών ασφαλείας και των αποζημιώσεων καθώς και τυχόν μελλοντικών υποχρεώσεων και δεσμεύσεων σχετικών με το νοσοκομείο. Η Παλαιστινιακή Αρχή έχει ήδη χορηγήσει στο νοσοκομείο ξεχωριστή νομική προσωπικότητα με ειδικό προϋπολογισμό και ειδικό μισθολογικό επίπεδο του προσωπικού.

Η γενική πολιτική της Επιτροπής επί του συγκεκριμένου θέματος είναι ότι οι επαναλαμβανόμενες δαπάνες δεν είναι επιλέξιμες για βοήθεια. Ωστόσο, σε περιορισμένο αριθμό περιπτώσεων η Επιτροπή ενδεχομένως να είναι πρόθυμη να συμβάλει σε επαναλαμβανόμενες δαπάνες κατά τη διάρκεια χρονικού διαστήματος που δεν υπερβαίνει τα τρία έτη. Στην ειδική περίπτωση της βοήθειας προς τους Παλαιστινίους, η Επιτροπή προτείνει, ύστερα από σύσταση του Ελεγκτικού Συνεδρίου, τροποποίηση ((COM (97) 552 τελικό ))του κανονισμού (ΕΚ) αριθ. 1734/94 του Συμβουλίου της 11ης Ιουλίου 1994 σχετικά με την τεχνική και χρηματοδοτική συνεργασία με τα κατεχόμενα εδάφη ((ΕΕ L 182 της 16.7.1994 )), που αποτελεί επί του παρόντος αντικείμενο συζήτησης στο πλαίσιο του Κοινοβουλίου και του Συμβουλίου, με την οποία θα καταστεί δυνατή σε ορισμένες περιπτώσεις η κάλυψη των επαναλαμβανόμενων δαπανών της Παλαιστινιακής Αρχής από την Επιτροπή. Η ιδιαίτερη πολιτική και διοικητική κατάσταση της Παλαιστινιακής Αρχής και της περιοχής, εν γένει, δημιούργησαν αυτήν την ανάγκη.

Στη συγκεκριμένη περίπτωση του ευρωπαϊκού νοσοκομείου της Γάζας, η Επιτροπή θεωρεί ότι, λαμβάνοντας υπόψη τη σημαντική χρηματοδοτική προσπάθεια που κατέβαλε μέχρι σήμερα για την κατασκευή και ολοκλήρωση του νοσοκομείου, από τη στιγμή της αποπεράτωσης και παράδοσης του έργου στην Παλαιστινιακή Αρχή δεν προτίθεται να συνδράμει στην κάλυψη των επαναλαμβανόμενων δαπανών.